《戒酒》
宋代·李纲

吾初不解饮，涓滴莫下咽。自从游宦来，稍稍颇称善。

譬犹怯懦游，习惯亦能战。作气欲吞敌，贾勇乃求殿。

迂愚撄重衅，飘泊旅异县。怀家路迢迢，惜春花片片。

浇愁欲千钟，燕客卑九献。浩如鲸吸川，无那壶浮箭。

欢然偶过量，浅狭诚易见。噎呕九藏翻，昏瞀两目眩。

宿酲味尤恶，累日不欲膳。吾生如浮沤，急景若奔电。

学道贵清虚，为文欲精鍊。胡为事杯杓，无乃废笔砚。

先生一石醉，待诏三升恋。枕曲与藉糟，自污何足羡。

从今梁溪翁，无复醉乡愿。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。